ดาวโจนส์ปิดวานนี้บวกกว่า 70 จุด รับผลประกอบการสดใส
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (28 เม.ย.) โดยได้แรงหนุนจากผลประกอบการที่สดใสของบริษัทจดทะเบียน รวมถึงบริษัทเมอร์ค และรายงานที่บ่งชี้ว่าราคาบ้านในสหรัฐดีดตัวขึ้นในเดือนก.พ. อย่างไรก็ตาม ดาวโจนส์ปรับตัวขึ้นในกรอบที่จำกัด เนื่องจากนักลงทุนระมัดระวังการซื้อขายก่อนที่จะทราบผลการประชุมของธนาคารกลางสหรัฐ (FED)
29 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (28 เม.ย.) โดยได้แรงหนุนจากผลประกอบการที่สดใสของบริษัทจดทะเบียน รวมถึงบริษัทเมอร์ค และรายงานที่บ่งชี้ว่าราคาบ้านในสหรัฐดีดตัวขึ้นในเดือนก.พ. อย่างไรก็ตาม ดาวโจนส์ปรับตัวขึ้นในกรอบที่จำกัด เนื่องจากนักลงทุนระมัดระวังการซื้อขายก่อนที่จะทราบผลการประชุมของธนาคารกลางสหรัฐ (FED)
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 18,110.14 จุด เพิ่มขึ้น 72.17 จุด หรือ +0.40%, ดัชนี S&amp;P500 ปิดที่ 2,114.76 จุด เพิ่มขึ้น 5.84 จุด หรือ +0.28% และดัชนี NASDAQ ปิดที่ 5,055.42 จุด ลดลง 4.83 จุด หรือ -0.10%
ตลาดหุ้นนิวยอร์กดีดตัวขึ้นขานรับข้อมูลด้านอสังหาริมทรัพย์ของสหรัฐ โดยผลสำรวจของสแตนดาร์ด แอนด์ พัวร์/เคส ชิลเลอร์ระบุว่า ราคาบ้านในสหรัฐดีดตัวขึ้นในเดือนก.พ. โดยได้แรงหนุนจากยอดขายบ้านที่เพิ่มขึ้น และปริมาณบ้านที่มีจำกัด ทั้งนี้ ดัชนีราคาบ้านใน 20 เมืองของสหรัฐ ปรับตัวขึ้น 5% ในเดือนก.พ. เมื่อเทียบรายปี โดยเพิ่มขึ้นจากระดับ 4.5% ของเดือนม.ค.
นอกจากนี้ ผลประกอบการที่แข็งแกร่งของบริษัทเอกชนยังช่วยหนุนตลาดหุ้นนิวยอร์กปรับตัวขึ้นด้วย โดยบริษัทเมอร์คได้ปรับเพิ่มคาดการณ์ผลประกอบการตลอดปี 2558 ซึ่งช่วยหนุนหุ้นเมอร์คพุ่งขึ้น 5%
ขณะที่หุ้นเอ็ทนา อิงค์ ซึ่งเป็นบริษัทประกันสุขภาพ ทะยานขึ้น 3.2% หลังจานกบริษัทเปิดเผยผลประกอบการไตรมาสแรกที่ดีเกินคาด และยังได้ปรับเพิ่มคาดการณ์ผลประกอบการปี 2558 แอปเปิล อิงค์ เปิดเผยกำไรต่อหุ้นในไตรมาสแรกอยู่ที่ 2.33 ดอลลาร์ ซึ่งสูงกว่าที่นักวิเคราะห์คาดการณ์ไว้ ขณะที่ผลกำไรโดยรวมเพิ่มขึ้น 33% แตะที่ 1.357 หมื่นล้านดอลลาร์ แต่หุ้นแอปเปิลปิดลบ 1.6%
อย่างไรก็ตาม แม้ดัชนีดาวโจนส์ปิดในแดนบวก แต่ตลาดได้รับแรงกดดันในระหว่างวันจากผลสำรวจของ Conference Board ที่ระบุว่า ดัชนีความเชื่อมั่นผู้บริโภคร่วงลงสู่ระดับ 95.2 ในเดือนเม.ย. ซึ่งเป็นระดับต่ำสุดนับตั้งแต่เดือนธ.ค.ปีที่แล้ว หลังพุ่งแตะระดับ 101.4 ในเดือนมี.ค.
นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมระยะเวลา 2 วันของเฟดซึ่งจะเสร็จสิ้นในวันพุธตามเวลาสหรัฐ ขณะที่นักวิเคราะห์คาดการณ์ว่า เฟดจะยังไม่ปรับขึ้นอัตราดอกเบี้ยจนกว่าจะถึงการประชุมเดือนก.ย. เมื่อพิจารณาจากข้อมูลเศรษฐกิจที่อ่อนแอของสหรัฐ
ขณะที่นักลงทุนจับตาดูข้อมูลเศรษฐกิจของสหรัฐในวันนี้ โดยในเวลา 19.30 น. ตามเวลาไทย สหรัฐจะเปิดเผยการประมาณการครั้งแรกจีดีพีช่วงไตรมาส 1/58 และจากนั้นในเวลา 20.00 น.ตามเวลาไทย จะมีการเปิดเผยยอดทำสัญญาขายบ้านที่รอปิดการขาย (pending home sales) เดือนมี.ค.